Imtella' Marzu 29, 2021 - Aġġornata 29 Ta' Marzu, 2021 8:14pm Rapport: Adrian Spiteri Il-Professur Alfred Vella elenka l-viżjoni tiegħu għat-tieni terminu tiegħu bħala Rettur tal-Università ta' Malta. F'intervista ma' TVM, ir-Rettur, li fil-jiem li għaddew ġie kkonfermat fil-kariga għall-ħames snin li ġejjin, qal li l-mira tiegħu hi li jżid in-numru ta' studenti li jidħlu jistudjaw l-Università, u fl-istess waqt isaħħaħ ir-riċerka u l-innovazzjoni. Qal li qed jistenna li l-Università tikseb il-permess għall-bini ta' kumpless sportiv ġdid, li jinkludi parkeġġ li mistenni jindirizza din il-problema minħabba nuqqas ta' spazju fil-kampus. Fl-ewwel intervista mindu ġie kkonfermat fil-kariga ta' Rettur tal-Università ta' Malta, il-Professur Alfred Vella qal lil Television Malta li waħda mill-miri ewlenin tiegħu, hija li jiżdied in-numru ta' studenti jistudjaw fl-Università, kemm Maltin kif ukoll barranin. Il-Professur Vella spjega l-eżerċizzju li għamlet l-Università f'Ottubru li għadda meta naqqset il-punti għall-istudenti Maltin biex jidħlu fl-Università minn 44 għal 36, irriżulta biex iktar studenti ngħataw l-opportunità li jduqu l-għerf ta' din l-istituzzjoni edukattiva. "Jekk l-istudenti issa jmorru tajjeb u jgħaddu għat-tieni sena, jien ser niftaħ argument robust mal-kollegi sħabi fis-senat, biex nerġgħu nirriflettu ftit kif nagħmlu l-affarijiet, għax ma nixtieqx inħalli studenti li setgħu daħlu l-Unvierstà barra. Ma rrid inaqqas xejn mill-importanza tal-iskejjel vokazzjonali, għax nemmen li għall kull student li għandna fl-Università, għandu jkun hemm erbgħa jew ħamsa fil-kulleġġi vokazzjonali." Fir-rigward tal-kampus tal-Università, il-Professur Vella qal li fil-ħames snin li ġejjin ser jara li jkomplu jiżdiedu wkoll il-binjiet fil-kampus, fosthom il-kumpless sportiv ġdid li ser jinkludi parkeġġ taħt l-art, biex jindirizza l-problema tal-parkeġġ fuq il-kampus. Qal li minn naħa tal-Università kollox jinsab lest biex ix-xogħlijiet ikunu jistgħu jibdew hekk kif jinħareġ il-permess tal-awtorità tal-ippjanar. Dwar il-pożizzjoni tal-Università ta' Malta fil-klassifika fuq livell internazzjonali, ir-Rettur qal li filwaqt li l-Università diġà tinsab fost l-aqwa universitajiet fid-dinja, il-pjan tiegħu huwa li jkompli jtejjeb il-pożizzjoni tagħha. "Billi nagħmlu tagħlim dejjem aħjar, studenti iktar sodisfatti bil-korsijiet li qegħdin jieħdu, iktar riċerka u internalizzazzjoni iktar effettiva." Il-Professur Vella, li huwa xjenzat, qal li jinsab fiduċjuż li fix-xhur li ġejjin il-ħajja studenteska fuq il-kampus ser terġa' tiġi għal dik li kienet, ġaladarba kulħadd jitlaqqam. "L-istaff kollu tal-Universitaà ta' Malta huwa mlaqqam, l-istudenti mhumiex, imma anki l-istudenti dalwaqt ikunu mlaqqmin. Ma naħsibx li għandna nħallu dan il-virus, flimkien mal-miljuni ta' viruses oħrajn li aħna mdawrin bihom, jirbħilna, Anza konvint li mhux ser jirbħilna l-virus." Ir-Rettur Alfred Vella qal li taħt it-tmexxija tiegħu, l-ogħla istituzzjoni edukattiva fil-pajjiż ser tibqa' taqdi l-bżonnijiet nazzjonali bl-aħjar manjiera, u trid tkun xempju eċċellenti ta' sostenibbiltà f'Malta.